Sæc ymbe Brunnanburh

Ymbe Brunannanburh gewonn Æðelstan Cyning sige ofer his feondum in 937. Her fordraf he þreora ricna heras and fif cyningas wæron ofslean on wælfelde. Þes feoht wæs Engla folces mæste sige in his healum stær oþ þæm wæl ymbe Hæstingas.

Her wæron geþoftdon Anlaf Guðfriðing se wæs Difelin Cyning, Costontinus Scotta Cyning and Uwen Dyfenaling se wæs Stræcledweala Cyning. Þas þreo ricu mid hiera gefylceum foron wiþ Englas.

On sæcce Æfter þisre beadwe sæd man þe Æþelstan wæs Cyning ofer eall Breten.

Fore þæm wige
In 927 acwæl Sihtric Norðhymbra Cyning and Æþelstan Cyning feng to Norðhymbra rice. Þy weard Æþelstan Cyning ofer eallum Englafolce.  In þæm ilcan gear wæron ealle þa cyngas þe on þyssum iglande he gewylde, ærest Huwal Westwala cyning, ⁊ Cosstantin Scotta cyning, ⁊ Uwen Wenta cyning, ⁊ Ealdred Ealdulfing from Bebbanbyrig, ⁊ mid wedde ⁊ mid aþum fryþ gefæstnodon on þære stowe þe genemned is æt Eamotum on .iiii. Idus Iulii, ⁊ ælc deofolgeld tocwædon, ⁊ syþþam mid sibbe tocyrdon.

In 934 brac Cosstantin Cyning his aþ and Æþelstan Cyning for on Scotland mid here ge mid sciphere, ⁊ his mycel oferhergode.

Æfter þrim wintrum cwomon Scottas and Stræcledwealas and Norþmenn of Irlande in geþoftscipe þe hie meahton adrifan Æþelstan of Norþhymbra rice. Seo garmitting wæs be Brunnanburh.

Scop wrat, in þæm Cranice:

Her æþelstan cyning, eorla dryhten,
beorna beahgifa, ⁊ his broþor eac,
Eadmund æþeling, ealdorlangne tir
geslogon æt sæcce sweorda ecgum
ymbe Brunanburh. Bordweal clufan,
heowan heaþolinde hamora lafan,
afaran Eadweardes, swa him geæþele wæs
from cneomægum, þæt hi æt campe oft
wiþ laþra gehwæne land ealgodon,
hord ⁊ hamas. Hettend crungun,
Sceotta leoda ⁊ scipflotan
fæge feollan, feld dænnede
secgas hwate, siðþan sunne up
on morgentid, mære tungol,
glad ofer grundas, godes condel beorht,
eces drihtnes, oð sio æþele gesceaft
sah to setle. þær læg secg mænig
garum ageted, guma norþerna
ofer scild scoten, swilce Scittisc eac,
werig, wiges sæd. Wesseaxe forð
ondlongne dæg eorodcistum
on last legdun laþum þeodum,
heowan herefleman hindan þearle
mecum mylenscearpan. Myrce ne wyrndon
heeardes hondplegan hæleþa nanum
þæ þe mid Anlafe ofer æra gebland
on lides bosme land gesohtun,
fæge to gefeohte. Fife lægun
on þam campstede cyninges giunge,
sweordum aswefede, swilce seofene eac
eorlas Anlafes, unrim heriges,
flotan ⁊ Sceotta. þær geflemed wearð
Norðmanna bregu, nede gebeded,
to lides stefne litle weorode;
cread cnear on flot, cyning ut gewat
on fealene flod, feorh generede.
Swilce þær eac se froda mid fleame com
on his cyþþe norð, Costontinus,
har hilderinc, hreman ne þorfte
mæca gemanan; he wæs his mæga sceard,
freonda gefylled on folcstede,
beslagen æt sæcce, ⁊ his sunu forlet
on wælstowe wundun fergrunden,
giungne æt guðe. Gelpan ne þorfte
beorn blandenfeax bilgeslehtes,
eald inwidda, ne Anlaf þy ma;
mid heora herelafum hlehhan ne þorftun
þæt heo beaduweorca beteran wurdun
on campstede culbolgehnastes,
garmittinge, gumena gemotes,
wæpengewrixles, þæs hi on wælfelda
wiþ Eadweardes afaran plegodan.
Gewitan him þa Norþmen nægledcnearrum,
dreorig daraða laf, on Dinges mere
ofer deop wæter Difelin secan,
⁊ eft Iraland, æwiscmode.
Swilce þa gebroþe begen ætsamne,
cyning ⁊ æþeling, cyþþe sohton,
Wesseaxena land, wiges hremige.
Letan him behindan hræw bryttian
saluwigpadan, þone sweartan hræfn,
hyrnednebban, ⁊ þane hasewanpadan
earn æftan hwit, æses brucan,
grædigne guðhafoc ⁊ þæt græge deor,
wulf on wealde. Ne wearð wæl mare
on þis eiglande æfer gieta
folces gefylled beforan þissum
sweordes ecgum, þæs þe us secgað bec,
ealde uðwitan, siþþan eastan hider
Engle ⁊ Seaxe up becoman,
ofer brad brimu Brytene sohtan,
wlance wigsmiþas, Weealas ofercoman,
eorlas arhwate eard begeatan.